钦定古今图书集成/明伦汇编/氏族典/第389卷 > 李光颜
## 钦定古今图书集成/明伦汇编/氏族典/第389卷 > 李光颜

按《唐书李光颜传》，“光颜，字光远，从河东军为裨将，进
兼御史大夫，历代、洺二州刺史。元和九年，讨蔡，充忠
武军都知兵马使。始逾月，擢本军节度使，当一面。明
年，大破贼。时诸镇兵环蔡十馀屯，相顾不肯前，独光
颜先败贼。俄又与乌重引破贼小溵河。十一年，拔凌
云栅。十二年，败贼于郾城。韩弘阴挟贼自重，恶光颜”
忠力，思有以挠蔑之，乃饰名姝遗光颜。光颜大合将
校，置酒，引使者以姝至，徐曰：“战士皆弃妻子，蹈白刃，
奈何独以女色为荣？为我谢公。天子于光颜恩厚，誓
不与贼同生。”因呜咽泣下，将卒皆感激流涕，于是士
气益励。贼悉锐当光颜，而李愬得乘虚入蔡。贼平，加
检校司空。帝讨李师道，徙义成节度使。不三旬，再败
贼濮阳。穆宗立，召还，加同中书门下平章事，俄徙凤
翔。李㝏乱汴州，诏总军出讨，㝏平，进兼侍中。敬宗初，
拜司徒、河东节度使。宝历二年卒，谥曰忠。